钦定古今图书集成/明伦汇编/氏族典/第201卷 > 《郑樵通志》 > 高崧
## 钦定古今图书集成/明伦汇编/氏族典/第201卷 > 《郑樵通志》 > 高崧

按《晋书高崧传》：“崧字茂琰，广陵人。少好学，善史书。总
角时，司空何充称其明惠。充为扬州，引崧为主簿，转
骠骑主簿。举州秀才，除太学博士。父艰去职。初，悝以
纳妾致讼被黜，及终，崧乃自系廷尉，讼冤表疏数十
上。帝哀之，乃下诏听传侯爵，由是见称。拜中书郎，再
迁黄门侍郎。简文帝辅政，引为抚军司马，累迁侍中。”
后以公事免，卒于家。子耆，官至散骑常侍。